Reedel, 17. septembril alustab peale Endla teatri juubelihõnguliselt ka koduteatri Jazzklubi.
Endla Jazzklubis stardib viies hooaeg
Viienda hooaja avalöögi annab Ara Yaralyani trio koosseisus Jaan-Alari Jaanson (kitarr), Ara Yaralyan (kontrabass) ja Aleksandra Anstal (löökpillid). Repertuaaris on Ara Yaralyani omalooming ja jazz'istandardid.
Armeenlane Ara Yaralyan on üks parimaid ja hinnatumaid jazz-muusikuid Eestis. Ta on omanäoline solist, kes kasutab ära kontrabassi kõlavärvinguid. On esinenud koos paljude tuntud muusikutega nagu Vardan Ovsepian, Karen Kocharyan, Hedvig Hanson, Kristjan Randalu jne. Tema pillivaldamine on avaldanud tugevat muljet ühele Euroopa tippkontrabassistile, rootslasele Anders Jorminile.
Peale suurepärase pillivaldamise tegelebYaralyan heliloominguga, kirjutades teoseid nii ansamblile kui soolokontrabassile.
Endla Jazzklubi algab Teatrikohvikus kell 21.30 ja on kuulajatele tasuta.